DECRETO 122/2005, do 28 de abril, polo que se acorda a cesión, a título gratuíto, do dereito de uso do inmoble situado na parroquia de San Salvador de Muxa, termo municipal de Lugo, coñecido como Antiga Estación de Inspección Técnica de Vehículos.
CONSELLERÍA DE ECONOMÍA E FACENDA — III. OUTRAS DISPOSICIÓNS — 19/05/2005

A Asociación Provincial de Reparación y Venta de Automóviles y Recambios (Aprevar) solicitou a cesión do inmoble situado na parroquia de San Salvador de Muxa, termo municipal de Lugo, coñecido como Antiga Estación de Inspección Técnica de Vehículos, co fin de utilizar as instalacións para a impartición de cursos de formación e capacitación profesional.
O dito inmoble consta no Inventario Xeral de Bens e Dereitos da Comunidade Autónoma de Galicia co código de C0171; foi desafectado do dominio público mediante o Decreto 130/1996, do 29 de marzo, (DOG nº 75, do 17 de abril) e declarado alleable por Orde do 29 de maio de 1996, da Consellería de Economía e Facenda (DOG nº 201, do 14 de outubro).
Por instancias da Consellería de Innovación, Industria e Comercio, a Secretaría Xeral e do Patrimonio, dependente da Consellería de Economía e Facenda, tramitou o expediente de cesión do uso do inmoble de acordo co previsto nos artigos 83 e seguintes do Regulamento que desenvolve a Lei 3/1985, do patrimonio da Comunidade Autónoma de Galicia.
Por todo o exposto, e tendo en conta o informe favorable da Consellería de Innovación, Industria e Comercio, por proposta do conselleiro de Economía e Facenda, e logo de deliberación do Consello da Xunta de Galicia na súa reunión do día vinte e oito de abril de dous mil cinco,
DISPOÑO:
Artigo 1º
Acórdase a cesión, a título gratuíto, a favor da Asociación Provincial de Reparación y Venta de Automóviles y Recambios (Aprevar), do dereito real de uso do inmoble situado na parroquia de San Salvador de Muxa, termo municipal de Lugo, coñecido como Antiga Estación de Inspección Técnica de Vehículos, que está inscrito no Rexistro da Propiedade de Lugo nº 1 no tomo 749, libro 336, folio 217, predio número 24.708, inscrición 3ª.
Artigo 2º
A cesión do uso queda sometida ás seguintes cláusulas:
a) O fin da cesión do dereito de uso do inmoble coñecido como «antiga estación de inspección técnica de vehículos de Lugo» será a impartición de cursos de formación e capacitación profesional na área da automoción.
b) A cesión outórgase ata o 31 de decembro de 2011.
c) Se o dereito cedido non se aplicase ao fin sinalado dentro do prazo dun ano, contado desde o outorgamento da escritura pública, ou deixase de estalo con posterioridade, se descoidase ou utilizase con grave quebrantamento, ou se incumprisen as condicións do acordo, considerarase resolta a cesión e o uso reverterá á Administración da Comunidade Autónoma de Galicia, que terá dereito a percibir, logo da taxación pericial, o valor dos detrimentos ou deterioracións que experimentase.
d) Serán por conta da entidade cesionaria:
-Os gastos de conservación e mantemento do inmoble do que se cede o uso.
-Os gastos polos servizos con que conte o inmoble que se individualicen mediante aparellos contadores.
-As cotas dos tributos que poidan gravar o inmoble.
e) As obras de reforma, reparación e mellora do inmoble, que serán por conta da entidade cesionaria, requirirán a presentación do proxecto e a súa aprobación pola Secretaría Xeral e do Patrimonio da Consellería de Economía e Facenda. En todo caso, os investimentos realizados quedarán en beneficio do inmoble e, en ningún caso, poderán ser reembolsados pola Comunidade Autónoma de Galicia, propietaria do inmoble.
f) A entidade cesionaria subscribirá unha póliza de aseguramento todo risco de perdas ou danos materiais, polo importe do valor do inmoble, incluídas
as intalacións existentes nel, segundo o reflictido no Inventario Xeral de Bens e Dereitos da Comunidade Autónoma; e outra póliza de aseguramento de responsabilidade civil que garanta posibles danos a terceiros por un importe mínimo de douscentos mil euros. A Comunidade Autónoma de Galicia será a beneficiaria e a asegurada, respectivamente, destas pólizas, que se manterán durante todo o período de cesión.
Artigo 3º
A cesión do dereito de uso formalizarase mediante escritura pública subscrita polo secretario xeral e do Patrimonio ou funcionario en quen delegue, debendo constar nela o acordo de cesión e a aceptación do cesionario. Os custos de formalización serán de conta do cesionario.
Disposición derradeira
A Consellería de Economía e Facenda, a través da Secretaría Xeral e do Patrimonio, realizará os trámites necesarios para a efectividade de canto se dispón neste decreto.
Santiago de Compostela, vinte e oito de abril de dous mil cinco.
Manuel Fraga Iribarne
Presidente
José Antonio Orza Fernández
Conselleiro de Economía e Facenda